KIRJALLINEN KYSYMYS E-1900/00 esittäjä(t): Antonios Trakatellis (PPE-DE), Ioannis Averoff (PPE-DE) ja Ioannis Marínos (PPE-DE) komissiolle. Kreikan maatalouden epäajanmukaiset rakenteet ja kilpailun vääristyminen: Kreikan maatalouspankin lainvastainen toiminta ja AGNO-osuusliikkeelle laittomasti maksettujen tukien palauttaminen.



Virallinen lehti nro 081 E , 13/03/2001 s. 0105 - 0106



KIRJALLINEN KYSYMYS E-1900/00 esittäjä(t): Antonios Trakatellis (PPE-DE), Ioannis Averoff (PPE-DE) ja Ioannis Marínos (PPE-DE) komissiolle (16. kesäkuuta 2000) Aihe: Kreikan maatalouden epäajanmukaiset rakenteet ja kilpailun vääristyminen: Kreikan maatalouspankin lainvastainen toiminta ja AGNO-osuusliikkeelle laittomasti maksettujen tukien palauttaminen Yksi Kreikan maatalouden epäajanmukaisista rakenteista on Kreikan maatalouspankki (ATE), joka interventiopolitiikka harjoittaessaan on vääristänyt alan kilpailua ja myöntänyt monopoliasemansa ansiosta laitonta rahoitusta. Euroopan komissio teki äskettäin (1. maaliskuuta 2000) päätöksen, jossa se vaatii seuraavia seikkoja: a) AGNO-meijeriosuusliikkeelle laittomasti maksettujen 2,5 miljardin drakman palauttaminen, b) AGNO:n lunastamista ATE:lle koskevien tietojen toimittaminen, c) Kreikan valtion ja ATE:n suhdetta koskevien tietojen toimittaminen ja d) osuusliikkeiden uudistamista koskevien ATE:n asiakirjojen toimittaminen. Nämä seikat huomioon ottaen kysyn komissiolta seuraavaa: 1. Mikä on komission kanta Kreikan maatalouden rakenteisiin ja Kreikan valtion harjoittamaan maatalouspolitiikkaan laittoman tuen maksamista koskevien komission toistuvien päätösten perusteella? 2. Voidaanko todeta edellä mainittua päätöstä edeltäneen komission tutkimusten perusteella, että ATE on käyttänyt väärin Kreikan maataloudessa vallitsevaa määräävää asemaansa, ja mihin toimiin on ryhdyttävä, jotta voidaan varmistaa kilpailusäännösten ja maanviljelijöiden sekä yrittäjien tasaveroista kohtelua koskevien säännösten noudattaminen? 3. Mikä on komission kanta AGNO:n lunastamiseen ATE:lle sekä ATE:n ja Kreikan valtion suhteeseen? Mihin toimiin ATE:n ja Kreikan hallituksen tulisi sitoutua tulevaisuudessa yhteisön tuki- ja kilpailujärjestelmän noudattamiseksi? 4. Miksi kyseinen komission päätös viivästyi niin paljon ja miksi päätöksestä ei ilmoitettu maaliskuussa sen tekemisen jälkeen? 5. Otetaanko 1. maaliskuuta 2000 tehdyssä päätöksessä huomioon AGNO-osuusliikkeen elinkelpoisuus ja jos otetaan, mihin toimiin aiotaan ryhtyä osuusliikkeen pelastamiseksi? Franz Fischlerin komission puolesta antama vastaus (14. heinäkuuta 2000) 1. Komissiolla ei ole minkäänlaista yleistä kantaa Kreikan valtion harjoittamaan maatalouspolitiikkaan. Komissio on ollut tietyissä tapauksissa sitä mieltä, että yhtiöille, osuusliikkeille ja maanviljelijöille myönnetyt lainat, joita ei tarvitse maksaa takaisin, ovat perustamissopimuksen sääntöjen vastaisesti myönnettyä valtion tukea. 2. Komission 1. maaliskuuta 2000 tekemä päätös ei koske EY:n perustamissopimuksen 82 artiklassa (entisessä 86 artiklassa) tarkoitettua tässä tapauksessa Kreikan maatalouspankin (ATE) Kreikan maatalouden alalla harjoittamaa määräävän markkina-aseman väärinkäyttöä. Komissio saattaa kuitenkin aloittaa Kreikan valtion ja ATE:n välistä suhdetta koskevat tutkimukset, jotka koskevat ensisijaisesti maatalousalan yrityksille myönnettyä valtion tukea. Komissio saattaa tarvittaessa myös tuoda esiin ATE:n mahdolliset maatalousalan kilpailua rajoittavat menettelyt, mikäli tämä osoittautuu tarpeelliseksi. 3. Komissiolla ei ole vielä lopullista kantaa siihen, millä tavoin AGNO:n siirtyminen ATE:n hallintaan vaikuttaisi valtion tukeen. Komissio on pyytänyt Kreikan viranomaisilta lisätietoja edellä mainitun päätöksen soveltamisalaan liittyvissä kysymyksissä. 4. EY:n perustamissopimuksen 88 artiklan 2 kohdan mukaisen menettelyn aloittamisesta lopulliseen päätökseen kulunut aika (2 vuotta 2 kuukautta) on kohtuullinen, jos otetaan huomioon tarkasteltavan asian mutkikkuus. Komissio ei yleensä ilmoita valtion tukea koskevien päätöstensä lopputulosta etukäteen. 5. Komissio esittää 1. maaliskuuta 2000 tekemässään päätöksessä, että Kreikan lain N:o 2237/94 5 artiklan nojalla käyttöön otettu tukimalli (kuten myöskään kyseisen mallin mukaisesti AGNO:lle erikseen myönnetty tuki) ei ole vaikeuksissa olevien yritysten pelastamisesta ja niitä koskevista rakenneuudistuksista annettujen yhteisön suuntaviivojen mukainen.